b'\n_START_ARTICLE_\nL\xc3\xa4vist\xc3\xa4j\xc3\xa4 (geometria)\n_START_PARAGRAPH_\nL\xc3\xa4vist\xc3\xa4j\xc3\xa4 eli diagonaali on geometriassa jana, joka yhdist\xc3\xa4\xc3\xa4 monikulmion kulmat toisiinsa kulkien kokonaan tai osittain monikulmion sis\xc3\xa4osan l\xc3\xa4pi taikka joskus monikulmion ulkopuolellakin. Kuitenkin, jos jana yhdist\xc3\xa4\xc3\xa4 monikulmion vierekk\xc3\xa4iset kulmat toisiinsa, kutsutaan janaa monikulmion sivuksi. L\xc3\xa4vist\xc3\xa4j\xc3\xa4 on my\xc3\xb6s avaruusgeometriassa jana, joka yhdist\xc3\xa4\xc3\xa4 monitahokkaan k\xc3\xa4rjet toisiinsa. Jana voi t\xc3\xa4ll\xc3\xb6in kulkea kokonaan tai osittain monitahokkaan sis\xc3\xa4osan l\xc3\xa4pi tai joskus monitahokkaan ulkopuolellakin. Silloin sit\xc3\xa4 kutsutaan avaruusl\xc3\xa4vist\xc3\xa4j\xc3\xa4ksi. Joskus l\xc3\xa4vist\xc3\xa4j\xc3\xa4 kulkee my\xc3\xb6s kokonaan tai osittain tahkon pintaa pitkin. Silloin sit\xc3\xa4 kutsutaan tahkon l\xc3\xa4vist\xc3\xa4j\xc3\xa4ksi. Kuitenkin, jos jana yhdist\xc3\xa4\xc3\xa4 kaksi tahkon vierekk\xc3\xa4ist\xc3\xa4 k\xc3\xa4rke\xc3\xa4 ja kulkee kahden vierekk\xc3\xa4isen tahkon reunaa pitkin, kutsutaan janaa monitahokkaan s\xc3\xa4rm\xc3\xa4ksi.'